Det er koldt, mørkt og vådt udenfor, og lige nu leder politiet med lys og lygte efter en dement mand i Sindal. Manden er gået fra plejehjemmet Vendelbogade i Sindal. Han er 83 år, 180 cm høj, slank, krumrygget. Han er iført en hvid/blå skovmandsskjorte og cowboybukser og svagt gående. Nordjyllands Politi er til stede i Sindal og deltager i eftersøgningen med fem patruljer og hunde - og nu beder man også offentligheden om hjælp. - Kig endelig rundt i byen, også i haver og i udhuse, siger vagtchef Karsten Højrup. Helikopter på vej Politiet har allerede fem patruljer i byen, der leder efter manden, men der er mere hjælp på vej. - Vi har rekvireret en helikopter. Uggerby Å ligger lige i nærheden, og der er koldt - så vi tager imod al den hjælp, vi kan få, siger vagtchefen og opfordrer folk til at sprede budskabet, så manden kan blive fundet, inden han eventuelt bliver afkølet. OPDATERING 21.42: Politiet beder offentligheden om kun at lede efter manden inde i byen efter den demente mand. Helikopteren er ankommet og bruger sit avancerede udstyr til at lede i de åbne områder og udenfor byen. Og det gør arbejdet sværere, hvis der er mange folk i området udenfor byen, skriver Nordjyllands Politi på Twitter. Det er kun ni dage siden, at en 64-årig kvinde forlod bostedet Teglgården i Sindal. Hun blev fundet i en hæk ved midnatstid i det bare tre grader kolde vejr.

Referat:
En dement er igen gået fra en institution i Sindal. Politiet leder lige nu og beder offentligheden om hjælp.